Uncategorized | Rachelle Du Bois | Page 2
Die een of die ander
Vir baie van ons was 2016 'n uitsonderlike jaar en gaan ons 2017 binne met gemengde gevoelens. Ek glo dat ons teen dié tyd soos hierdie deurmekaar voël voel en tog net wag dat die nuwe jaar moet aanbreek sodat al die malligheid van hierdie maand agter die rug kan kom. Ek is na liggaam en siel uitgeput deur die malende menigtes in die winkels waar ek dit in waag om tog net die nodigste te koop om ons aan die gang te hou voor ons dood van die honger en die dors. Want hier koop ons bottels water en word ons deur dors in die maalstroom ingedwing.
Maar dan kom die genadige stilte van my huis waar ek verkies om kop omhoog, moedig en dankbaar in die strate van onthou te stap. Ek loop saam met die mooi wat in 2016 op my pad gekom het, en ook saam met die kruipende en ongemaklike wete dat niks ooit dieselfde bly nie. Baie het vir my en my geliefdes verander in 2016 en ek wil nie te veel dink aan 2017 nie. Dit sal wees soos dit moet wees. Solank ek net aan dit wat goed en mooi was en is, kan vashou.
Ek wil jou nooi om saam te stap.
"Walk tall!" my liewe vriende. Kom ons pak die nuwe jaar dapper aan en ons draai hom op sy kop. En dan gaan staan ons op die hoop wat ons gemaak het en kraai dit uit. Hard en duidelik: "Ek het dit gedoen! Dis myne!"
Mag 2017 'n jaar vol wonders vir jou wees, vol vertroosting en berusting vir die wat verloor het, vol moed en dankbaarheid vir die wat nuwe uitdagings aanpak. Ek weet een ding: ons hou 'n sak vol keuses in ons hande en as ons dít kies wat skoon en mooi en vol van goedheid is, sal dit na ons toe terugkeer.
Soos 'n boemerang sal dit ons weer vind.
'n Werk in wording
Dit is altyd goed om hierdie tyd van die jaar terug te kyk na waarmee ek besig was, wat ek vermag het, en dan te reflekteer oor wat ek geword het. Want ook ek is 'n werk in wording, omdat dit wat ek geskep het, my ook oorgemaak het. Ek is nie meer dieselfde as wat ek was voor ek met my skepsels kennis gemaak het nie. Ek is nou anders, ryker, voller en wyser en steeds word ek meer.
Daar is by my geen haas of angstigheid om vorentoe te storm nie. Daar is net maar die tevredenheid en die rustigheid van weet dat alles is soos dit moet wees, dat ek dit so gedoen het, en dat die verantwoordelikheid daarvan myne is.
As ek my skepsels op 'n ry staanmaak en elkeen bekyk, dan is ek tevrede dat ek iets gedoen het wat waardevol is – vir my en klaarblyklik ook vir ander. Oor die sukses van my pogings is ek is diep dankbaar.
Ek is nie 'n groot literêre wonder nie, my werk is nie dié soort wat ander na hul asems sal laat snak en vir my 'n prys sal besorg nie. Dit is ook nie die doel daarvan nie. Die doel is slegs om vreugde te verskaf aan elkeen wat dit lees.
Op die 2016 rakkie pryk daar ses nuwe gesigte. My doelwit vir 2017? Ek sal eers weet as ek daar kom, maar ek het reeds begin werk aan die vyfde boek in die Fynbos-reeks.
Ek hoop om my skryfwerk voort te sit in die nuwe jaar, maar ek gaan dit nie vooruitloop nie.
Want dit is 'n werk in wording, net soos ek.
Mag hierdie feesseisoen vir jou baie vreugde en seën inhou. En mag jou besluit en die uitkoms van jou eie wording in 2017 die een wees wat jy die meeste begeer.
This entry was posted on December 24, 2016, in Uncategorized.	Leave a comment
Omnibus: Faktor Fantasie-reeks
Ek het besluit om ook die twee fantasieverhale in 'n omnibus saam te vat. Lees bietjie wat sê 'n leser hieronder oor hierdie twee heerlike prettige boekies. Dis net die regte leesstof om 'n middag mee te verwyl.